《次顾太守思亲望乡诗韵二首 其二 望乡》
明代·江源

驿楼一上开客颜，思家何必双泪潸。坐观天地皆逆旅，阅尽今古惟青山。

故园橘柚千万树，白云草屋八九间。眼前咫尺不得到，隔溪叹人双鸟闲。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。